L'alcaldessa de Barcelona, Ada Colau, ha fet aquest dimecres una crida a fer "massivament vaga" el 8-M per "capgirar un sistema que és intrínsecament injust" i que genera "desigualtat" i "violència contra les diversitats", entre les quals ha citat les dones. Durant l'acte d'entrega del Premi 8 de març – Maria Aurèlia Capmany 2019, atorgat a projectes que contribueixin a la prevenció, la denúncia i l'afrontament de les situacions de desigualtat econòmica i laboral de les dones, l'alcaldessa ha respost a la líder de Ciutadans, Inés Arrimadas, que "és impossible ser realment feministes sense qüestionar els privilegis d'alguns" que "se'n beneficien".  Colau ha defensat que les dones no són un "subjecte femení únic" i que, des de la seva posició de "privilegi", considera que s'ha de fer vaga per "aquelles que no la poden fer, per les assassinades, agredides, violades, les que tindran por de sortir o no podran fer vaga perquè pateixen precarietat".  A més, l'alcaldessa de Barcelona ha fet una crida a "no tenir por" de la "reacció dels que gaudeixen dels privilegis". "Ens hem de convèncer del poder que tenim i donar-nos suport entre totes", ha afirmat. "Per no fer mai més un pas enrere", ha conclòs l'alcaldessa.  Al seu torn, la regidora de Feminismes i LGTBI, Laura Pérez, ha remarcat que "l'acció diària segueix sent el motor principal dels canvis assolits" i que, malgrat que és un moment de "reivindicació molt intensa", ha apuntat que "cal més" i "no deixar cap dona enrere".   Pérez ha dit que la "precarietat té rostre de dona" i que "cal repensar el sistema econòmic" per tal de fer-lo més "sostenible" amb la vida de les persones i el planeta. "La precarietat ens converteix en ciutadanes de segona", ha remarcat.  Projectes que combaten la desigualtat Sota el lema 'Pa i roses', la 33a edició del Premi 8 de març – Maria Aurèlia Capmany 2019 ha premiat dos projectes, un ha rebut la distinció del públic i un altre la del jurat, dels 16 que s'han presentat. Enguany, es premiaven els projectes que contribuïen a afrontar les situacions de desigualtat econòmica i laboral de les dones.  El premi del jurat, dotat amb 15.000 euros, l'ha rebut el projecte "Desenvolupament del projecte de la creatura, Re (D) Productora Feminista", del grup Reposada del Poble Sec. Segons han explicat les impulsores, es tracta d'unes pàgines grogues feministes, que van fer en constatar que els treballs reproductius estaven "infravalorats".  El premi del públic l'ha rebut el projecte 'Cocinando políticas poéticas', fet pel Sindicat de les Treballadores de la Llar.

Summary: Colau fa una crida a fer "massivament vaga" el 8-M per "capgirar un sistema que és intrínsecament injust"


Els Mossos d'Esquadra han comissat prop de 2.000 plantes de marihuana al Pla de l'Estany en  només cinc dies. Es tracta de dues operacions policials que han acabat amb la detenció de dos homes amb antecedents de 41 i 37 anys, veïns de Porqueres i Girona respectivament per un delicte contra la salut pública. El de Porqueres també se'l va denunciar per un delicte de violència de gènere. De fet, tot va començar quan la seva dona va acudir als mossos la matinada del 6 de maig per uns maltractaments. Quan els agents van anar al domicili, van sentir una forta olor a marihuana i durant el registre van descobrir 276 plantes i la instal·lació per aquest cultiu que incloïa 13 làmpades i 13 transformadors, entre d'altres. Seguidament es va detenir l'home. La segona operació va acabar l'11 de maig amb el comís de 1.700 plantes de marihuana a un local de Banyoles. La llogatera havia deixat les claus a un operari perquè li fes unes reformes i aquest havia aprofitat per fer la instal·lació i cultivar la droga a unes habitacions subterrànies.  L'operació més important va ser la que va permetre descobrir a Banyoles 1.700 plantes de marihuana acompanyada de la instal·lació elèctrica per al seu cultiu que incloïa 30 làmpades, 30 transformadors, 3 extractors i 2 filtres. Va ser l'11 de maig passat però la investigació havia començat el 26 d'abril arran de la denúncia d'uns operaris que havien de canviar els comptadors de la llum. Van alertar d'una manipulació fraudulenta de la línia general que provenia d'un local tancat al públic.  Quan els mossos es van posar en contacte amb el propietari del local i la seva llogatera aquesta última els va explicar que havia deixat les claus a un home perquè hi fes unes reformes. Quan van voler accedir al local, es van trobar que algú havia canviat el pany. Finalment, el dia 11 de maig la llogatera acompanyada d'agents de la unitat d'investigació de la comissaria de Girona van citar-se amb l'home que havia fet les obres. Un cop inspeccionades les estances, els agents van veure un cablejat elèctric sospitós, que s'introduïa a l'interior d'una paret que semblava construïda de feia poc. Els mossos van haver de treure tot el mobiliari i, després de moure un armari de grans dimensions, van trobar un forat per on es podia accedir a unes habitacions subterrànies. Abans de baixar van veure dos tubs d'extracció d'aire que desprenien una forta olor a marihuana. Un cop al lloc, van descobrir la plantació i tota la instal·lació del cultiu, que va ser comissat.   Per aquest motiu els mossos van denunciar penalment l'home, de 37 anys, de nacionalitat marroquina, veí de Girona i amb antecedents. Va quedar citat per declarar davant del jutjat d'instrucció en funcions de guàrdia quan sigui requerit.    Denunciat per maltractaments i drogues L'altra operació dels Mossos d'Esquadra a Porqueres va ser el 6 de maig quan una dona va acudir a la comissaria de Banyoles per denunciar uns maltractaments per part del seu marit. Els agents van iniciar les diligències del que en principi era un cas de violència de gènere i, en anar al domicili, a la població de Porqueres (Pla de l’Estany), van notar una forta olor a marihuana. Els agents van identificar l’home i, després de detenir-lo, van accedir a una habitació que hi havia a la zona del garatge. A l'interior van localitzar 276 plantes de marihuana amb tota la instal·lació pel cultiu, 13 làmpades, 13 transformadors i 2 extractors.   Per aquest motiu se'l va denunciar penalment com a presumpte autor d’un delicte contra la salut pública i també com a presumpte autor d'un delicte de violència de gènere. El detingut és un home de 41 anys, nacionalitat espanyola, veí de Porqueres i amb antecedents, que va passar el dia 6 de maig a disposició del jutjat d’instrucció en funcions de guàrdia de Girona, el qual va decretar la seva llibertat amb càrrecs.

Summary: Comissen prop de 2.000 plantes de marihuana a Banyoles i Porqueres en cinc dies


Es tracta d'un estudi de l'Hospital del Mar, en col·laboració amb investigadors la UPF, de l'Institut Pasteur i la Universitat Pierre i Marie Curie ACN Barcelona.-Investigadors de l'Institut Hospital del Mar d'Investigacions Mèdiques (IMIM), en col·laboració amb investigadors de la Universitat Pompeu Fabra, de l'Institut Pasteur i de la Universitat Pierre i Marie Curie, han descobert un mecanisme crucial per explicar el procés de recompensa i addició a la nicotina. L'estudi ha conclòs que alguns receptors cerebrals, que reben la nicotina a través de la mucosa nasal, oral i respiratòria arribant al cervell al cap d'uns 7 segons, contenen una subunitat beta4, present gairebé exclusivament en una via clau del circuit de recompensa del cervell i que és fonamental per als efectes de recompensa positius que provoca la nicotina en el cervell.  És en aquests receptors on la nicotina, principal compost psicoactiu del tabac, exerceix la seva acció sobre el sistema nerviós així com en el sistema nerviós autònom. Aquesta relació gairebé immediata entre la inhalació del fum i el seu efecte a nivell cerebral és un dels factors que contribueix a l'alt poder addictiu de la nicotina. Això s'explica, segons l'Institut Hospital del Mar d'Investigacions Mèdiques, perquè la nicotina exerceix els seus efectes psicofarmacològics mitjançant l'activació d'un receptor molt abundant en diverses regions concretes del cervell, el receptor acetilcolina nicotínic (nAChR). Segons la investigadora del grup de recerca en Farmacologia Integrada i Neurociència de Sistemes de l'Institut l'Hospital del Mar d'Investigacions Mèdiques (IMIM) i coordinadora de l'estudi, Patrícia Robledo, el projecte s'ha dut a terme en ratolins i ha detectat que aquells que no tenien el gen que codifica la subunitat beta mostraven una reducció del consum de nicotina i una resposta neuronal anormal del sistema de "recompensa" de la dopamina davant la nicotina. La nova diana neurobiològica que ha descobert el treball servirà per aclarir la base de l'addicció a la nicotina, i per tant, podria ajudar en el disseny de futur de plans terapèutics més racionals per deixar de fumar.

Summary: Descobreixen un nou mecanisme cerebral per explicar l'addicció a la nicotina


El Tribunal Superior de Justícia de Catalunya (TSJC) ha ordenat repetir, de forma parcial, la redacció de la sentència amb què l'Audiència de Lleida va condemnar a 5 anys de presó Fernando Blanco i a 3,5 Margarita Garau per aprofitar-se de la malaltia de la seva filla Nadia per enriquir-se amb les donacions rebudes per a tractaments mèdics que no es portaven a terme. Precisament dimarts que ve es compleix el termini màxim legal per a la presó preventiva en el cas de Blanco. El TSJC ha estimat parcialment el recurs pel que fa als pronunciaments civils de la sentència i anul·la la part que feia referència a les indemnitzacions ''per falta de concreció''. Per tant, el tribunal insta a l'Audiència de Lleida a fer una ''individualització'' dels perjudicats a qui s'ha d'indemnitzar i en concreti amb quines quantitats. La Sala civil i penal del TSJC ha estimat parcialment el recurs d'apel·lació que va presentar l'advocat de Fernando Blanco i desestima el que va interposar tant l'acusada Margarida Garau com la representació de l'Associació Nadia Nerea Contra la Tricotiodistròfia i Malalties Rares de Balears, contra la sentència que va dictar l'Audiència de Lleida el 6 de novembre de 2018. Per contra, el TSJC anul·la la resolució de novembre, tot i que només ''exclusivament'' en l'apartat que fa referència als pronunciaments civils a favor de ''la resta de perjudicats'' de l'estafa. El que demana en definitiva el tribunal, és una nova redacció d'aquest apartat però fent referència de forma ''individualitzada'' als perjudicats que hagin de rebre indemnització i també els imports econòmics en referència a les donacions que s'han de recuperar. La sentència de l'Audiència de Lleida considera que els pares de Nadia tenien un ''pla'' per enriquir-se aprofitant la malaltia de la seva filla. Això no obstant, es va fer una distinció en relació a la importància que tenia cadascun a l'hora de portar a terme l'estafa. D'aquesta manera es va condemnar al pare a una pena més elevada que a la mare. L'estafa es va iniciar amb la constitució de l'Associació Nadia Nerea a les Balears i va continuar quan la família es va traslladar a viure a l'Alt Urgell. L'Audiència va assenyalar que entre el 2010 i el 2016 els acusats van assistir a diversos mitjans de comunicació per explicar la malaltia de Nadia i manifestar que necessitaven diners per pagar els costos dels tractaments mèdics. Deien falsament que la nena tenia risc de mort si no anava a l'estranger a rebre cures. Els mossos van comptabilitzar en més d'1,1 MEUR la quantitat estafada, dels quals més de 300.000 euros es van bloquejar als comptes després de la detenció de la parella al desembre de 2015. En total, segons la sentència es considera que els acusats es van enriquir en més de 400.000 euros, dels quals s'ordenava el retorn directe de 25.000 a tres dels gran perjudicats.

Summary: El TSJC demana a l'Audiència de Lleida que torni a redactar la sentència del 'cas Nadia'


USTEC-STES ha lamentat que la Junta Electoral Central (JEC) "no garanteix cap neutralitat" i amb la seva actuació busca demostrar que "a la pràctica" encara funciona un 155 contra les institucions catalanes. El sindicat majoritari entre el col·lectiu docent ho diu després que la JEC hagi ordenat als Mossos que retirin llaços grocs i simbologia que pugui considerar-se partidista dels edificis públics de la Generalitat, també de les escoles i els instituts. A parer d'USTEC, la JEC "ja va actuar de manera partidista" durant les eleccions del 21 de desembre del 2017, i ara ho fa "al dictat" dels partits "que odien i menystenen" l'escola pública catalana, així com la llengua i les institucions del país.  El sindicat ha denunciat aquestes actuacions i la "tebior" de la Generalitat. També ha criticat "la passivitat, quan no el col·laboracionisme" del Departament d'Ensenyament, del qual ha lamentat que està "modificant per la porta del darrere el sistema d'immersió".

Summary: USTEC lamenta que la JEC vol demostrar que "a la pràctica" encara s'aplica l'article 155


Havia nascut a la vall de la Vansa i Tuixent, en el si d’una família dedicada a la collita i la venda d’herbes remeieres ACN La Vansa i Fórnols.-Una de les darreres trementinaires que encara estava viva, Càndida Majoral i Majoral, va morir el passat 4 de gener a Sant Julià de Lòria (Andorra) a pocs dies de complir els 101 anys d’edat. Nascuda a cal Tamastim de Cornellana, nucli del municipi de la Vansa i Fórnols (Alt Urgell), el 2 de febrer de 1917, va començar de molt petita a acompanyar la seva mare, Maria Majoral, en els seus viatges a peu per gran part de Catalunya per vendre herbes medicinals, trementina, olis i altres remeis tradicionals. Era la filla petita de tres germanes, que també havien anat amb la seva progenitora, popularment coneguda com la trementinaire de les nenes rosses i que va dur a terme aquest ofici fins gairebé els 70 anys d'edat, portant de viatge, fins i tot, a algunes de les seves nétes. Testimonis com el de la Càndida, que va fer de trementinaire fins poc abans de casar-se, han estat essencials per a l'elaboració dels estudis etnogràfics duts a terme en els darrers anys sobre l'antic ofici de les dones de la vall de la Vansa i Tuixent, entre els quals en destaca 'Dones que anaven pel món', de l’antropòleg Joan Frigolé (Departament de Cultura, Barcelona, 2005). El 2011 va ser distingida amb el premi Trementinaire d’Honor que s’atorga cada any amb motiu de la Festa de les Trementinaires.

Summary: Mor als cent anys d'edat Càndida Majoral, una de les últimes


El certamen se celebrarà entre el 29 d’octubre i l’1 de novembre al recinte de Montjuïc de la Fira de Barcelona ACN Barcelona.-El XXII Saló del Manga de Barcelona ja ha esgotat les entrades del cap de setmana i incrementarà el seu espai expositiu fins als 70.000 metres quadrats en l’edició d’enguany, que se celebrarà del 29 d’octubre a l’1 de novembre al recinte de Montjuïc de Fira de Barcelona. El director del Saló del Manga de Barcelona, Carles Santamaria, ha explicat en una roda de premsa aquest dilluns que enguany també s’arribarà a un rècord dels expositors que participen en el certamen -un total de 188- i ha destacat que els abonaments de quatre dies també s’han esgotat, un fet que mostra la bona marxa del saló. En total, s’han venut ja unes 75.000 entrades i s’espera que s’arribi a les 100.000 entrades en total, a banda de totes les invitacions que reparteix l’organització entre els expositors i els invitats. Santamaria ha recordat que l’any passat va haver-hi 137.000 accessos al Saló i que enguany es poden arribar als 140.000. Santamaria ha comentat també que el Saló del Manga repeteix enguany la seva ubicació al recinte de Montjuïc de Fira de Barcelona, un lloc molt ben situat al centre de la capital catalana –ha opinat- però ha demanat als responsables de la Fira que millorin les instal·lacions. El president de FICOMIC i del Gremi d'Editors de Catalunya, Patrici Tixis, ha valorat que el Saló del Manga no renuncia a cap opció en el futur, com un eventual trasllat del certamen al recinte de Gran Via de Fira de Barcelona, però que això no depèn completament dels organitzadors, sinó també de la Fira. El president de FICOMIC també ha  celebrat que el saló creix per tercer any consecutiu fins als 70.000 metres quadrats, un 40% més que fa dos anys, amb presència a quatre pavellons i a la plaça de l’Univers del recinte de Montjuïc de Fira de Barcelona. “És un saló del manga i és una representació de la cultura japonesa, tant a nivell artístic com gastronòmic. És motiu de celebració poder organitzar aquest saló, que també representa una entrada al món de la lectura per a molta gent”, ha sentenciat. En aquest sentit, Santamaria ha afegit que alguns dels elements centrals del saló seran la literatura japonesa i el fenomen dels ‘pokemon’. Una finestra a la cultura japonesa El director de Comunicació d’Honda Motor Espanya, Albert Cavero, ha apuntat que com a patrocinadors volen donar suport a qualsevol mostra de la cultura japonesa a Catalunya. Cavero ha recordat que el manga i Honda neixen a la postguerra mundial, en un moment que la societat japonesa necessita recuperar-se anímicament. “Mentre els cotxes d’Honda donen mobilitat, el manga dóna il·lusió a la societat japonesa en aquell moment. Els dos fenòmens –Honda i el manga- tenen paral·lelismes fins al punt que s’han retroalimentat i alguns dissenys del manga han influït en el disseny de cotxes i motors d’Honda”, ha apuntat. El cap d'estudis de l'Escola de Còmic Joso, Josep Maria Polls, ha explicat durant la roda de premsa que el seu centre realitzarà diversos tallers durant el saló, en especialitats com l’anime o els vídeojocs (en col·laboració amb universitats com la UPC o la UPF), entre d’altres. L’acte també ha comptat amb la presència de la cònsol  de Japó a Barcelona, Akiko Sagano, que ha desitjat que l’esdeveniment serveixi per acostar la cultura del seu país a Espanya i que això ajudi a incrementar el nombre de turistes espanyols que visiten el Japó.

Summary: El Saló del Manga esgota les entrades del cap de setmana i incrementa l’espai expositiu fins els 70.000 metres quadrats


El PSC guanyaria les eleccions espanyoles a Catalunya amb un 22,5% dels vots si es tornessin a celebrar, segons el baròmetre del Centre d'Investigacions Sociològiques (CIS) de febrer. ERC perdria la primera posició obtinguda el 10-N i seria ara segona força amb el 17,4% dels vots mentre que els Comuns escalarien fins a la tercera plaça amb el 15,2% de la intenció de vot. JxCat baixaria a la quarta posició amb el 9,4% dels vots, seguit de la CUP amb el 5,4%, el PPC amb el 4,2%, Cs amb el 3,1% i Vox amb el 2,9%. Els partits independentistes perdrien suports amb relació a les eleccions del 10 de novembre de l'any passat en una enquesta fet a principis de febrer, coincidint amb la reunió entre els presidents Pedro Sánchez i Quim Torra. ERC perdria cinc punts percentuals, JxCat n'obtindria quatre menys i la CUP perdria gairebé un punt percentual de vot. En canvi, els partits que ara formen l'executiu de coalició a l'Estat guanyen força. El PSC augmenta dos punts i els Comuns un punt percentual. L'enquesta feta pública aquest dijous es va fer de l'1 a l'11 de febrer, quan ja s'havia format el nou govern espanyol, i els percentatges comptabilitzen la intenció directa de vot sumada a la simpatia. Els resultats només amb la intenció de vot dibuixen el mateix escenari.

Summary: El PSC (22,5%) guanyaria les eleccions espanyoles a Catalunya, seguit d'ERC (17,4) i els Comuns (15,2), segons el CIS


La vaga d'examinadors de vint dies entre juny i juliol anul·larà 29.120 exàmens de conduir a Catalunya. El col·lectiu denuncia les precàries condicions de treball que pateixen i reclamen a la DGT el pagament de la compensació de la jornada laboral en horari d’estiu de 2014, 2015 i 2016. A Catalunya, hi ha 112 examinadors que realitzen 13 exàmens cadascun cada dia. Això suposa que cada dia de vaga s’anul·laran 1.456 proves, que poden arribar, en 20 dies de vaga, a un total de 29.120. El sindicat UGT ha explicat que les raons de la vaga són les condicions laborals i econòmiques "deplorables" que té el col·lectiu, la realització de la feina en zones que no disposen de les mínimes condicions de treball regulades per la DGT i la pendent pujada del complement específic que es va acordar entre la DGT i els sindicats.


La integració dels estudiants d'origen estranger, que han migrat o que tenen almenys un pare immigrant, depenen en bona part de la capacitat de resiliència que desenvolupen El darrer informe de PISA amb dades de 2015 gira entorn aquest concepte i assenyala que el 54% dels estudiants espanyols d'origen estranger són ''acadèmicament resilients'', és a dir, que assoleixen en nivell que se'ls demana a les proves PISA, una taxa similar a la mitjana dels països de l'OCDE i la Unió Europea, Bèlgica, Eslovènia o Qtar. El risc de no assolir el nivell que es demana a les proves PISA, que duen a terme joves de 15 anys, és més alt que les mitjanes de l'OCDE i europea, i està propera a França, Eslovàquia, Bulgària o Luxemburg. L'informe també demostra que un 73% dels alumnes d'origen immigrant a l'estat espanyol declaren tenir un sentiment fort de pertinença a l'escola, és a dir, resiliència social. Tot i això, PISA assenyala que el risc de no tenir aquest sentiment en comparació als nadius, és dels més alts, al nivell d'Eslovàquia, Islàndia  o Xipre. Pel que fa a la satisfacció amb la vida que porten, els adolescents enquestats a l'estat espanyol, en un 66% dels casos, asseguren ser ''emocionalment resilients'', molt poc per sota de la mitjana de l'OCDE i de la UE, i al mateix nivell que els Estats Units, Txèquia, Regne Unit o Montenegro. El risc, però, de no tenir aquesta satisfacció, en comparació als nadius, és més alta que la mitjana europea i de l'OCDE, i està a nivells de Tailàndia, Àustria o Eslovàquia.  L'informe també analitza la resiliència emocional en funció de la declaració de preocupació al voltant de l'escola, una afirmació que a l'Estat fan el 19,38% dels estudiants d'origen estranger, una dada molt més baixa que la mitjana de l'OCDE i la UE, que se situa al 32,1 i 34,17% respectivament. En aquest àmbit, l'estat espanyol es troba al nivell d'Itàlia, Suècia o Regne Unit. Pel que fa al què s'anomena resiliència motivacional, és a dir, les motivacions que assoleixen els joves, els alumnes espanyols que es manifesten tenir fortes aspiracions, són el 66,5% dels alumnes d'origen immigrant, lleugerament per sota que les mitjanes de l'OCDE (69,63%) i de la Unió Europea (66,11%), i al mateix nivell que Dinamarca, Àustria, Hongria o Bulgària. Bèlgica, Canadà, Dinamarca, Finlàndia o Holanda, són alguns dels països on aquesta motivació és més alta.  Són algunes de les conclusions de l'informe ''La resiliència dels estudiants d'origen immigrant'' que dona un nou punt de vista a aquesta condició des d'una perspectiva acadèmica, social i emocional. Es calcula que, el 2015, un de cada 4 estudiants de 15 anys dels països de l'OCDE eren nascuts a l'estranger, de pares estrangers o de com a mínim, un pare immigrant. L'OCDE adverteix que el sistema educatiu s'ha d'adaptar perquè pugui donar resposta a les necessitats d'aquests immigrants perquè puguin assolir les habilitats necessàries per contribuir a l'economia del país i poder gaudir de benestar emocional per participar-hi. Les barreres idiomàtiques o la situació socioeconòmica vulnerable són alguns dels obstacles que troba aquest alumnat per culminar la integració.

Summary: El 54% dels alumnes espanyols d'origen estranger assoleixen el nivell acadèmic bàsic en matemàtiques, llengua i ciència


La Intersindical-CSC exigeix a la Generalitat que tanqui les mines de Súria i Balsareny fins que no s'executin mesures per evitar nous sinistres. Després que un segon treballador de Montajes Rus hagi perdut la vida aquest juny a Vilafruns, el sindicat assegura que hi ha massa "errors" coincidents que "evidencien que les morts són responsabilitat de Montajes Rus i d'ICL, per la flagrant manca de garanties de seguretat laboral en el jaciment". En paral·lel, han convocat una nova assemblea de treballadors, per aquest mateix dijous a la tarda, on volen acordar les vies a seguir "per aconseguir forçar l'empresa a moure fitxa". En un comunicat, la Intersindical-CSC reclama a la Generalitat que investigui les causes "per constatar la responsabilitat evident de la manca de seguretat per part de Montajes Rus i ICL". També exigeix al Departament d'Empresa i Ocupació que "actuï immediatament" i que, davant del "risc greu i imminent que comporta el manteniment de la producció a les mines de Súria i Balsareny", en paralitzi l'activitat fins que aquesta es pugui fer "en condicions de seguretat". "És responsabilitat també seva evitar noves morts a costa del lucre empresarial", afegeixen. La vaga del 30 Des del sindicat recorden que, després de la primera mort, van convocar una vaga indefinida per exigir un pla de seguretat laboral a l'empresa. L'aturada, que havia de començar el 17 de juny, es va ajornar fins al dia 30, "davant la promesa de la direcció de Montajes Rus d'iniciar immediatament una negociació per acordar i implementar aquestes imprescindibles iniciatives", recorden. Asseguren, però, que l'empresa "ha incomplert la seva paraula i ha hagut de constatar per la via més cruel que les reivindicacions sindicals eren i són una necessitat imperiosa". Per la seva part, després del sinistre d'aquest dijous, CCOO ha tornat a convocar la vaga prevista pel 30 de juny sota el lema 'Per la seguretat a la mina'. La vaga s'havia desconvocat aquest mateix dijous perquè la companyia s'havia "compromès" a obrir un procés per negociar les mesures de seguretat i prevenció que calia implementar a la mina.

Summary: La Intersindical-CSC reclama a la Generalitat que tanqui les mines de Súria i Balsareny fins que millori la seguretat


El president de la Generalitat, Carles Puigdemont, assegura que des del govern català es veu amb molta preocupació el "període d'incertesa" que es viu a l'estat espanyol després de la investidura fallida de Pedro Sánchez. Puigdemont lamenta que els partits espanyols, "en lloc de dialogar i conviure políticament entre ells" per arribar a un acord com s'ha fer a Catalunya, només es dediquin a "llençar-se els plats pel cap, a fer impossible allò que és una necessitat per a la gent, que és que hi hagi un govern que funcioni". El president ha afegit que l'executiu en funcions del PP  "només funciona per posar pals a les rodes al Govern de Catalunya enviant constantment recursos al Tribunal Constitucional". Ho ha dit a Rialp, al Pallars Sobirà, on aquest dissabte acaba la primera visita que el president ha fet al Pirineu des del seu nomenament.  Segons Puigdemont estem davant d'un període d'incertesa que "només té costos, cap benefici" pels ciutadans, que el que esperen i necessiten és un govern estable i sòlid que no posi en perill l'inici de la recuperació econòmica. El president de la Generalitat ha lamentat, per tant, la incapacitat dels partits espanyols d'arribar a un acord per "gestionar la diversitat" que va sortir de les urnes el 20-D tal com en el seu dia va es va fer a Catalunya. "Tots aquells que ens exigeixen a nosaltres diàleg -i justament a Catalunya hi ha diàleg i una gran convivència- són els que són incapaços de dialogar i conviure entre ells per oferir allò que no esperen només els espanyols sinó tot Europa, que és un govern sòlid i que doni confiança", ha assegurat. Puigdemont també ha insistit que l'executiu espanyol en funcions del PP no atén l'agenda del dia a dia que marca l'Estatut i la mateix constitució i aquesta és una "negligència" que no pateix la Generalitat sinó "els 7 milions i mig  de catalans" .

Summary: Puigdemont veu "amb molta preocupació" que els partits espanyols "en lloc de dialogar es llencin els plats pel cap"


Els bisbes catalans ha reiterat la seva condemna a "qualsevol abús, de qualsevol tipus, comès contra un infant o un menor d'edat" davant les denúncies aparegudes sobre aquests casos al col·legi dels Maristes de Sants-Les Corts de Barcelona. En la darrera reunió de la Conferència Episcopal Tarraconense, celebrada el 16 i 17 de febrer, els bisbes s'han compromès a lluitar "contra aquesta plaga que destrueix tantes infanteses". En aquest sentit, asseguren que estan en "comunió plena" amb el papa Francesc quan, segons apunten, ha repetit diverses vegades aquesta condemna i ha manifestat la seva proximitat amb les víctimes. Els bisbes remarquen que les normes de l'Església "són clares": "Ens demanen actuar amb rapidesa i decisió davant les denúncies, garantir la transparència i actuar amb tolerància zero". Davant d'això, els bisbes diuen que s'han d'apartar cautelarment de les seves funcions les persones acusades i oferir "tota la col·laboració a l'acció de la justícia i a les autoritats civils". Afegeixen que l'Església ofereix el seu suport i acompanyament a la víctimes dels abusos, "fins i tot en el cas de delictes que poden estar prescrits penalment". Així mateix, assenyalen que la Pontifícia Comissió per a la Protecció dels Menors ha realitzat en els darrers anys una tasca "important" de promoció dels drets dels menors i de prevenció dels abusos "en tots els àmbits, i especialment en aquells països amb menys sensibilitat sobre la protecció dels menors". En aquest sentit, els bisbes constaten que els Germans Maristes i altres institucions realitzen una tasca social i educativa "amb centenars d’obres arreu del món i sempre s’han dedicat a l’atenció i a la promoció dels infants".  Afirmen que el treball de les comunitats educatives, dels mestres, educadors i dels pares que fan confiança a aquestes escoles, "no pot quedar qüestionat per aquests casos que tots deplorem i condemnem" i afegeixen que l'extensa xarxa d'institucions educatives que l'Església posa al servei de les famílies del país "no pot ser sotmesa a una permanent sospita".

Summary: Els bisbes catalans es comprometen a lluitar contra la "plaga" dels abusos a menors


La dansa inundarà també Amposta entre el 8 i el 13 de juliol en la quarta edició del Festival DansAmposta. Artistes internacionals com Attila Egerházi, Mats Ek, Carlos Miró, Katalin Lorinc o Cristina Porres, exalumna de l'escola de dansa local Jacqueline Biosca, compartiran un curs intensiu de cinc dies per aprendre la dansa més innovadora i creativa, amb noves formes de perfeccionament i aprenentatge. S'ofereixen beques als participants del festival i ja s'han inscrit alumnes becats d'Hongria i Itàlia. A la gala final, el 13 de juliol, hi actuaran les companyies Royal Ballet Fehérvár, IT Dansa Companyia Jove de Dansa, ARTDANCE i les Germanes Miró, així com alumnes assistents al DansAmposta.

Summary: Artistes internacionals com Attila Egerházi, Mats Ek o Carlos Miró, participaran al DansAmposta


Es va crear dimarts passat i es troba allotjada en un servidor dels Estats Units ACN Barcelona.-Una de les rèpliques de pàgina www.referendum.cat que el Govern va posar en marxa per informar sobre la consulta de l'1-O es troba activa sota el domini www.marianorajoy.cat. Entrant a aquesta adreça, l'usuari pot navegar per dins de la web, on totes les opcions estan actives i s'hi pot trobar la Llei del referèndum i el decret de convocatòria, informació sobre les sindicatures electorals i les meses o com votar des de l'estranger, entre d'altres. La pàgina va ser creada aquest dimarts des d'una empresa espanyola i es troba en un servidor dels Estats Units. La web oficial va deixar de funcionar per ordre judicial i el domini es troba intervingut per la Guàrdia Civil. Des d'aleshores van ser diverses les iniciatives per clonar la web de la Generalitat, clausurada fa més de deu dies.

Summary: Registren una rèplica de la web del referèndum amb el domini www.marianorajoy.cat


El líder del PSC, Miquel Iceta, ha preguntat al president del Govern, Quim Torra, "quant de temps poden continuar mal governant en aquestes condicions" i li ha reclamat que si no poden estar a l'altura del país "convoqui eleccions". En el seu torn després que Torra hagi donat compte de la modificació del Govern al Parlament després de la marxa d'Artadi i Borràs com a conselleres, Iceta ha qüestionat si està en condicions d'assegurar un executiu "estable i eficaç". Quan fa deu mesos que Torra està al capdavant de la Generalitat, Iceta li ha recriminat que el Govern "no compleix compromisos" i dubta que tinguin un objectiu per a la legislatura: "És fer república? Acabar desobeint? Fer un referèndum?". Iceta ha carregat contra el Govern per no haver presentat uns pressupostos al Parlament "perquè no tenen majoria per a aprovar-los". "Aquest argument no és acceptable perquè contravé l'Estatut i la llei de finances de la Generalitat", li ha retret, tot recordant que tenen "l'obligació" de presentar uns comptes i si no, sotmetre's a una qüestió de confiança o dissoldre el Parlament. Per a Iceta, l'aprovació dels comptes es traduiria en la mostra que disposa majoria per a governar. A banda de no haver presentat els comptes, Iceta també ha recriminat al Govern que "no ha complit compromisos" en salut, educació o benestar social, entre d'altres. Per tot plegat, Iceta considera que l'executiu "no està a l'altura" i ha estat en aquest context que li ha demanat si el Govern sap on va i "quant de temps poden continuar mal governant en aquestes condicions". A més, ha preguntat per l'objectiu de la legislatura i ha qüestionat si és "fer república" o "un nou referèndum", demostrant que l'1-O no va ser vàlid, segons Iceta. L'ha emplaçat a "no repetir els errors de la tardor del 2017" i a "no malmetre les institucions". "No estan a l'altura del que el país mereix i necessita; voldríem que on hi ha incertesa, vostès posin certesa; on hi ha neguit, posin esperança, i si no poden, convoquin eleccions", ha reblat Iceta. El líder dels socialistes ha desitjat "sort i encerts" a les dues noves conselleres de Presidència i de Cultura en relleu a Artadi i Borràs, tot i que els ha advertit que no poden confiar que tinguin un mandat "gaire llarg". D'altra banda, ha apuntat que "valoren" els esforços d'Artadi i Borràs tot i no poder haver fet gaire balanç perquè han estat al capdavant de les conselleries menys d'un any.

Summary: Iceta pregunta a Torra "quant de temps pot continuar mal governant" i l'insta a convocar eleccions


La Diputació de Girona i la Generalitat preveuen invertir gairebé 20,5 milions d'euros entre aquest any i el que ve per estendre 357 km de fibra òptica a la demarcació. Aquest dilluns a la tarda s'ha signat un conveni entre les dues parts que farà possible que el Govern estengui la xarxa a través de les carreteres i les vies verdes que gestiona la Diputació. En aquest sentit, es preveu que l'ens supramunicipal adeqüi totes les infraestructures perquè s'hi puguin desplegar els cables de fibra òptica amb un cost de pràcticament un milió d'euros. Per altra banda, la Generalitat hi destinarà més de 19 milions en fer arribar la xarxa a diversos punts del municipi.  El president de l'ens, Miquel Noguer, ha avançat que l'objectiu és que "tots els municipis de les comarques gironines estiguin connectats a la xarxa de fibra òptica l'any 2023". Segons Noguer, aquesta fita ajudaria a posicionar la demarcació com "un autèntic territori tecnològic" que beneficiarà a la ciutadania, a les administracions i també al "teixit empresarial". De moment, les inversions previstes per la Generalitat auguren que a finals del 2021 hi haurà 63 municipis de la demarcació que ja podran connectar-se a la fibra òptica, arribant a 129.469 habitants. El conveni entre les dues administracions preveu aprofitar la connexió de Sarrià de Ter (Gironès) amb Serinyà (Pla de l'Estany) a través de la via verda per fer-hi arribar la fibra òptica. Es tracta de 36.083 metres i que arribarà a nou municipis del Gironès i Pla de l'Estany. Per altra banda, el conveni també preveu connectar Ripoll i Campdevànol amb fibra òptica. A més, aquestes connexions arribaran a diversos polígons industrials que hi ha propers. Les obres estaran enllestides el 2021. Per altra banda, s'adequarà la carretera GIV-6701 entre Monells i Madremanya (Baix Empordà) –que és titularitat de la Diputació– per estendre-hi la fibra òptica. També es farà la mateixa operació a la GIV-6226 entre Garrigàs i Arenys de l'Empordà (Alt Empordà). Més enllà d'aquest conveni, el Departament de Polítiques Digitals i Administració Pública farà arribar al llarg d'aquest 2020 la fibra òptica a municipis del Baix Empordà com ara Verges, Jafre, Torroella de Montgrí i l'Estartit. També ho farà a la Garrotxa connectant la Vall d'en Bas i a la Selva estendrà la xarxa per Amer, Anglès o Sils. A l'Alt Empordà també hi ha inversions previstes per a fer arribar aquest servei a Peralada, Palau-savardera, Llança, Cadaqués o el Port de la Selva.

Summary: La Diputació de Girona i el Govern preveuen invertir més de 20 MEUR per desplegar 357 km de fibra òptica


El primer secretari del PSC, Miquel Iceta, ha assegurat aquest dissabte en una entrevista al diari Ara que "no hi ha una entesa política" entre l'independentisme i el govern espanyol. "No hi és i probablement no hi pot ser", ha afirmat Iceta. El socialista ha justificat que Sánchez demani el suport dels independentistes als pressupostos generals de l'Estat "perquè hi ha motius amb mesures concretes" però ha lamentat que ERC i PDeCAT han declinat fer-ho. A la mateixa entrevista, Iceta ha afirmat que tornaria a avalar l'aplicació del 155 a Catalunya si els partits "es tornessin a saltar les lleis al Parlament i declaressin la independència".   El socialista s'ha mostrat "sotraguejat" amb el resultat de les eleccions andaluses en patir, el PSOE, una baixada "tan forta" i obrir la porta a un canvi d'orientació política de la Junta. Amb tot, ha afirmat que Susana Díaz "intentarà" governar tot i que hi ha una majoria alternativa de dreta i extrema dreta. Tot i lamentar-ho, ha admès que la "dialèctica dels nacionalismes enfrontats" pot haver afectat els resultats dels comicis. D'altra banda, Iceta ha opinat que pot defensar el diàleg sense anar a visitar els polítics presos als centres penitenciaris. "La meva obligació és estar al corrent del que pensen els dirigents independentistes, i crec que hi estic", ha dit a l'entrevista a l'Ara. De nou, ha tornat a lamentar que la presó preventiva "s'ha allargat en excés".   Iceta també ha parlat de les properes eleccions municipals i no ha descartat pactar amb la candidatura barcelonina de Manuel Valls. "Nosaltres el que descartem és deixar Barcelona sense govern", ha dit.  En concret ha dit que al PSC el que li agradaria és tenir "l'alcaldia i el govern" i que sinó els agradaria que fos un govern "progressista com més estable millor". "Deixem obert que el PSC pacti amb qui realment pugui oferir un govern estable i progressista a la ciutat", ha argumentat. "Valls és un bon candidat d'un mal partit", ha conclòs.

Summary: Iceta admet que "probablement" no hi pot haver una entesa política entre l'independentisme i el govern espanyol


Els Mossos d'Esquadra i la Policia Nacional han desarticulat una organització criminal dedicada al tràfic internacional de marihuana i haixix que operava des de Reus. Hi ha 14 detinguts que conreaven i distribuïen la droga per diversos països europeus com França, Holanda, Alemanya i Itàlia a través d'una empresa de transports per carretera d'aparença legal i domiciliada a Barcelona. Els agents han intervingut 200 quilos de marihuana i 8,5 d'haixix. A part del propi cultiu, també compraven substàncies a altres productors per revendre-la posteriorment. Tres dels detinguts han ingressat a presó. La investigació va començar el març del 2019, quan es va saber que un grup format per individus d'origen albanès estarien utilitzant un habitatge situat en una urbanització d'una localitat propera a Reus per cultivar marihuana i exportar-la a països de l'entorn europeu, triplicant o quadruplicant els beneficis.  Un cop localitzada la plantació i identificades les persones que s'ocupaven de la seva instal·lació i manteniment, els investigadors van saber que es tractava d'una àmplia organització que, a més dels seus propis cultius, es nodria de marihuana a través de la seva àmplia xarxa de contactes a gairebé tot el territori de Catalunya, principalment a les demarcacions de Tarragona i Lleida. La trama rebia grans quantitats de marihuana que posteriorment distribuïa camuflada en camions d'una empresa de transports de Barcelona, amb destí principalment a França, Holanda, Alemanya i Itàlia. Aquests enviaments arribaven a assolir els 200 quilos, amb una freqüència d'un o dos viatges al mes. L'organització s'encarregava de gestionar les seves pròpies plantacions, així com de contactar amb tercers productors o intermediaris per fer el major aprovisionament possible d'aquesta substància. Posteriorment, en locals protegits, que variaven constantment com a mesura de seguretat, s’assecava la que ho necessitava, s'envasava al buit i s'emmagatzemava fins que la quantitat acumulada feia rendible el seu transport a Europa. Els investigadors van saber on estava l'últim lloc d'emmagatzematge de la marihuana i abans que es fes un nou enviament van fer sis entrades, dues de les quals als domicilis dels investigats, una altra a l'habitatge de seguretat, dues més en una casa i l'última en una nau on es van desmantellar plantacions actives a punt de ser recol·lectades. Es van intervenir 200 quilos de marihuana en planta i en cabdells ja envasats. En paral·lel, la policia francesa va intervenir en dues localitats franceses 200 quilos més de marihuana ocults en dos camions que es relacionen amb l'organització desmantellada.  Un dels camions que transportava la droga va patir un accident. Un dels camions que transportava la droga va patir un accident a la comarca de la Selva. Els Mossos d'Esquadra van intervenir nou quilos d'haixix i una important suma de diners. També van detenir tres persones d'origen italià quan rastrejaven la zona per recuperar la mercaderia.  En total es van detenir 14 persones per delictes contra la salut pública, pertinença a organització criminal i defraudació de fluid elèctric, ja que la plantació que gestionaven estava alimentada de forma il·legal punxada a la connexió general. En els sis escorcolls practicats s'han confiscat 200 quilos de marihuana, 8,5 d'haixix i  nombrosos estris per al cultiu, tractament i processament de la droga, així com dos vehicles, múltiple material elèctric per a la climatització de la plantació i més de 10.000 euros en efectiu. Tres dels detinguts han ingressat a presó i els altres han quedat en llibertat amb càrrecs després de passar a disposició judicial.

Summary: Desarticulen una organització criminal dedicada al tràfic internacional de marihuana que operava des de Reus


L'Aeroport de Girona ha registrat durant el mes de febrer un increment de passatgers del 6,6%. Si l'any passat van usar les instal·lacions un total de 48.500 viatgers, aquest passat febrer la xifra ha crescut fins als 51.681 (3.181 persones més). Tot i que es tracta d'un increment discret en xifres absolutes, suposa un canvi de tendència a l'aeroport gironí. Només cal fixar-se en les estadístiques del mes de febrer i totes mostren caigudes de passatgers des del 2009 (la més gran la del 2012 amb una pèrdua del 53,8%). Per tant, feia set anys que l'aeroport no experimentava un creixement. També han anat a l'alça les operacions, que augmenten un 7,8% i s'han transportat 9.658 quilos de mercaderies, un 61,2% més que l'any anterior. Aquestes xifres positives arriben a les portes de l'inici de la temporada d'estiu, que arrencarà el darrer diumenge de març. Ryanair deixarà d'operar en solitari (com ha passat durant l'hivern) i d'altres companyies començaran a oferir vols des de Vilobí d'Onyar.

Summary: L'Aeroport de Girona registra un increment del 6,6% de passatgers al febrer després de set anys de caigudes


El nombre de pernoctacions hoteleres a Catalunya va caure un 1,48% a l'abril en comparació amb el mateix mes del 2018 i es va situar en 5,4 milions, segons les dades provisionals d ela Conjuntura Turística Hotelera de l'Institut Nacional d'Estadística (INE). La caiguda s'observa sobretot entre els residents estrangers, que van ser un 3,43% menys en passar dels 1.50.816 del maig del 2018 als 1.304.484 del d'enguany. Els visitants residents a l'estranger també van baixar però més moderadament, un 0,86%, dels 4.171.712 als 4.136.028. A l'Estat, les pernoctacions en establiments hotelers van superar els 32 milions, un 0,4% més que en el mateix mes del 2018.  Les pernoctacions dels residents a l'Estat van augmentar un 6,5%, mentre que les dels no residents van baixar un 2,1%.

Summary: El nombre de pernoctacions hoteleres a Catalunya cau un 1,48% a l'abril en comparació amb el 2018


Els Mossos d'Esquadra han detingut el propietari d'un vehicle estacionat en un aparcament comunitari de Girona on van localitzar set quilos de cocaïna, 53.000 euros en efectiu i diversos estris per manipular la droga. La detenció s'ha produït arran de la investigació iniciada al novembre després que enxampessin un altre home, germà seu, a l'N-II a Santa Llogaia d'Àlguema (Alt Empordà) amb un quilo i mig més de droga també amagada al cotxe. Per aquests fets, detingut va ingressar a presó després de passar a disposició judicial. La policia va registrar el seu domicili de Girona i també hi va trobar substàncies per adulterar la cocaïna i bàscules.  Els fets es remunten al passat 29 de novembre quan uns agents van aturar un vehicle a la N-II, al terme de Santa Llogaia d'Àlguema (Alt Empordà) que conduïa un home de nacionalitat marroquina. A l'interior, hi van localitzar un quilo i mig de cocaïna oculta. La Unitat d'Investigació de Figueres es va fer càrrec de la detenció i va realitzar una entrada i registre en un domicili propietat del detingut. Allà  hi van localitzar substàncies per adulterar la cocaïna i bàscules. Les gestions posteriors realitzades per la Unitat Central d'Estupefaents van permetre localitzar un cotxe, propietat del germà del primer detingut en presó preventiva, a l'interior d'un pàrquing comunitari de la mateixa zona.  Els gossos de la unitat canina van donar senyals que a l'interior hi podrien haver substàncies estupefaents. Després de comprovar que ocupava la plaça sense permís i que el propietari es negués a obrir la porta del seu domicili a Figueres, van retirar el vehicle amb una grua i el va obrir. A l'interior hi van localitzar una bossa amb 8 quilos de cocaïna i 53.000 euros en efectiu.  A l'interior d'una maleta de viatge que també estava al cotxe van trobar set pots de cafeïna i mannitol, una premsa hidràulica per compactar la droga i altres estris per preparar paquets. Els agents van detenir el propietari del vehicle . En el dispositiu hi va participar també la Unitat Territorial d'Investigació de Girona.

Summary: Descobreixen set quilos de cocaïna i 53.000 euros en efectiu amagats en un cotxe en un aparcament a Girona


La Universitat de Girona (UdG) ha suspès la majoria de les classes previstes per aquest dilluns després que diversos piquets informatius bloquegessin els accessos de les facultats. Des de primera hora, els estudiants s'han concentrat a les portes i les han tancat amb cadenats i tanques. Tot i així, els professors i treballadors de la universitat han pogut accedir sense cap problema. A les portes de la Facultat de Lletres s'han reunit prop d'un centenar de persones, que poc a poc ha disminuït fins a una cinquantena. Per altra banda, a la Facultat de Medicina i Infermeria han lligat brides a totes les portes per tal d'impedir que els alumnes hi entressin.

Summary: La UdG suspèn les primeres classes del matí i els piquets informatius bloquegen els accessos de les facultats


El candidat del PSC a l'Ajuntament de Barcelona, Jaume Collboni, no ha descartat aquest dimecres un pacte amb Manuel Valls, que té el suport de Cs. "Jo no faré ni una campanya ni una candidatura en contra de ningú", ha dit en preguntar-li per aquesta qüestió, que també ha plantejat l'alcaldessa, Ada Colau. Collboni ha afegit que el PSC presentarà el seu projecte i les seves propostes de pacte en funció del seu programa. "Veurem quins són els resultats electorals i ja obrarem en conseqüència", ha insistit. El socialista ha presentat el seu llibre 'Imaginem Barcelona', que recull converses amb diferents persones sobre cultura, turisme, recerca, conflicte social o l'àrea metropolitana.

Summary: Collboni no descarta un pacte amb Valls: "Jo no faré ni una campanya ni una candidatura en contra de ningú"


La candidatura de Manuel Valls ha presentat una denúncia davant l'Autoritat Catalana de Protecció de Dades per la filtració d'un document enviat a Valls el 10 de gener passat des de la Direcció General de Mitjans de Comunicació del Departament de Presidència de la Generalitat. En aquest requeriment es demanava al candidat que facilités el nom i l'adreça d'una emissora de ràdio que l'havia entrevistat, "aliè a la seva situació administració i creient que el programa només s'emetria per Internet". El document va arribar a la premsa, diu la candidatura, "fins i tot abans que arribés a mans de l'interessat".  Valls ha respost el requeriment però també ha presentat aquesta denúncia, on demana iniciar una investigació per esbrinar "qui i com es va facilitar una còpia de la comunicació a la premsa", imposant-se les sancions i multes pertinents. El document, remarca el comunicat, feia èmfasi que totes les dades facilitades per Valls estaven protegides per la Llei de protecció de dades i el reglament europeu 2016/679.  La candidatura de Valls ha destacat que el candidat no sabia que era una ràdio pirata, però en tot cas ha subratllat que l'exprimer ministre francès va concedir aquesta entrevista per denunciar que la població llatina està desatesa a Barcelona. També ha denunciat que no es reparteixin llicències a ràdios llatines tenint en compte que hi ha 180.000 llatinoamericans vivint a la ciutat, més del 10% de la població.  "Barcelona, com a capital vocacional de Llatinoamèrica que és, epicentre d'una enorme industria cultural en llengua castellana, hauria d'incorporar en el seu dia a dia tot el potencial de la comunitat llatina", conclou el comunicat, que constata que la falta de llicències de ràdio i la filtració d'aquest requeriment són "dos signes inequívocs que l'actual Govern de la Generalitat no governa per a tots i que utilitza tots els seus recursos per impedir que veus discrepants canviïn l'estatus quo d'una societat que està dividida".

Summary: Valls denuncia el Govern a l'Autoritat Catalana de Protecció de Dades per filtrar un requeriment que li va enviar


Els sinistres a la feina en territori català suposen el 17,3% del total espanyol ACN Barcelona.-Catalunya és la segona comunitat amb més accidents vinculats amb la sinistralitat laboral i amb més baixes per malalties agafades a la feina, segons assegura un estudi presentat aquest dijous per Adecco. En total, durant l'any passat es van produir 23.588 sinistres, una dada només superada per Andalusia (24.167). Els accidents laborals a Catalunya suposen el 17,3% del nombre total al conjunt de l'Estat. L'informe també destaca que, a tot l'Estat, la taxa de sinistralitat laboral ha augmentat un 1,7% i la de baixes, un 14,4%.  Tot i que en el conjunt de l'Estat l'absentisme ha registrat un augment d'un 5,4%, a Catalunya les dades s'ha mantingut en un nivell semblant al de l'any passat i es troba "lleugerament per sota" de la mitjana estatal.  El document 'Claus i Causes de l'absentisme: la salut dels treballadors com a motor de l'empresa' analitza també les dades d'aquest fenomen que, en l'últim any, va provocar pèrdues de 1.350 milions d'euros per les empreses espanyoles. Pablo Gómez, director d'Adecco a Catalunya assegura que hi ha feina per fer en territori català: "És cert que en termes d'absentisme estem lleugerament millor que la mitjana estatal però les ràtios de sinistralitat i les baixes vinculades amb les malalties laborals demostren que l'absentisme no s'ha solucionat a la regió", ha dit. En canvi, pel que fa a les baixes de malalties vinculades amb la feina s'ha detectat un augment notable, en línia amb l'increment del 14,4% registrat a la resta de l'Estat. Amb 3.680 notificacions de baixes, Catalunya se situa en la segona posició del rànquing, per darrere del País Valencià (4.302). També en sinistralitat laboral la catalana és una de les comunitats autònomes amb més accidents la jornada laboral que provoquen baixes mèdiques. En total, durant l'any passat es van produir 23.588 sinistres, una dada només superada per Andalusia, la regió amb més accidents amb 24.167. Els accidents laborals a Catalunya suposen el 17,3% del nombre total al conjunt de l'Estat. A tot Espanya, la indústria és el sector amb més pèrdues d'hores de feina per mes i treballador amb 8,4%, mentre que en els serveis s'ha perdut 7,6 hores de mitjana i a la construcció s'han registrat 5,3 hores no treballades per absentisme. La comunitat autònoma amb més absentisme és el País Basc, amb 9 hores perdudes per mes i treballador.

Summary: Catalunya és la segona comunitat amb més accidents i baixes laborals de l'Estat, segons un estudi d'Adecco


La recerca de la dona de 82 anys de Tona (Osona) desapareguda diumenge a la tarda s'ha aturat fins a aquest dimarts a les nou del matí, segons han informat els Bombers. La dona va ser vista per darrera vegada a la carretera que uneix la població amb Sant Miquel de Balenyà, tot i que també s'apunta que hauria estat vista a Hostalets de Balenyà. La recerca va començar diumenge cap a dos quarts de cinc de la tarda quan la dona, que havia marxat de la residència de Tona on viu, ja no va tornar. La desapareguda pateix Alzheimer. Al dispositiu de recerca hi ha Bombers, Mossos d'Esquadra i Policia Local. Aquest dilluns també hi ha treballat un helicòpter i una unitat canina del cos policial català.

Summary: Aturen fins demà al matí la recerca de la dona de 82 anys desapareguda a Tona


La 17a edició del Festival Nits de cinema oriental de Vic continuarà projectant pel·lícules aquest estiu, malgrat s'haurà d'adaptar a la crisi sanitària global. El director, Quim Crusellas, ha destacat que l'aposta és aconseguir un festival amb un format "el més semblant a l'original". Malgrat treballen per mantenir l'esperit popular i participatiu de les Nits, el director ha apuntat que caldrà fer "malabarismes". De moment, de la setmana de projeccions s'ha passat als quatre dies de festival. Es manté la Bassa dels Hermanos i el cinema Vigatà com els dos punts per a passi de pel·lícules, amb un aforament d'acord al què estableixin les autoritats. 'Enter the fat dragon', protagonitzada per Donnie Yen, serà la pel·lícula inaugural. El director del Festival Nits de cinema oriental, Quim Crusellas, ha destacat que enguany es treballa per oferir una programació "potent" que vestirà el festival asiàtic del 23 de juliol al 26 a la capital osonenca. La seva voluntat és "mantenir l'esperit del festival ben viu", però amb la crisi sanitària ha admès que s'hauran de fer "malabarismes" per adaptar-se a les noves circumstàncies. De fet, la imatge del festival d'enguany és un gat de la sort fent malabarismes amb pals i plats vigilant que no caiguin. Els autors de l'obra són l'il·lustrador Xevidom i l'estudi de disseny Partee. Crusellas ha avançat que 'Enter the Fat Dragon' (2020) serà  la pel·lícula inaugural. Es tracta d'una producció de Hong Kong protagonitzada per un Donnie Yen molt gras que barreja comèdia i arts marcials.  Una altra de les pel·lícules que s'ha avançat i que es podrà veure durant el festival és 'Changfeeng Town' (2019). Crusellas l'ha descrit com una "delicada" pel·lícula xinesa, signada per la directora Wang Jing, que proposa un viatge ple de nostàlgia i sensibilitat a la Xina dels anys 80. Al Festival Nits també es podrà veure 'Sonchiriya' (2019). Es tracta d'una pel·lícula de l'Índia ambientada a l'any 1970, als barrancs de Chambal. La història explica com un grup de rebels, capitanejats per Man Singh, s'escapen de la policia en un western "agressiu, tens i imprevisible". Des de la regidoria de Cultura a l'Ajuntament de Vic, Susagna Roura ha recordat que aquest estiu serà "molt diferent", però es preveu que hi hagi activitats culturals repartides pel juliol i l'agost. La regidora també ha destacat que el sector audiovisual està satisfet perquè Vic continuarà essent un "aparador" on exhibir els seus productes.

Summary: El Festival Nits de cinema oriental manté les projeccions a la Bassa i al Vigatà, però s'escurça a quatre dies


L'Ajuntament de València ha fet aquest dimarts un balanç satisfactori de l'edició 2018 de les Falles, que han finalitzat aquesta matinada, remarcant que ha garantit la seguretat en plena alerta antiterrorista en un any que ha estat "de rècord" de visitants. L'ocupació hotelera als establiments de la ciutat ha estat del 86,67% en els dies principals, segons les dades fetes públiques per l'Agència Valenciana de Turisme, unes previsions que superen en vuit punts les primeres estimacions.  L'alcalde de la ciutat, Joan Ribó, ha remarcat la "normalitat" de la celebració de les festes majors de València i la manca d'incidents, malgrat la gran afluència de públic. Ribó ha assenyalat la complexitat que suposen les tasques de neteja i ha incidit en la prevenció per evitar la gran quantitat de brutícia que genera la festa.  En aquest sentit, la regidora responsable de la Gestió de Residus Sòlids, Pilar Soriano, ha remarcat l'aportació pressupostària extra d'1,5 milions per a l'operació especial de neteja. En dades, el balanç faller respecte a la neteja en la ciutat reflecteix una situació molt semblant a la de l'any passat. Les tones de cendra recollides després de la 'Cremà' dels monuments fallers s'han reduït en un 4,3% respecte al 2017 (l'any passat es varen recollir 2.341 tones i enguany, 2.240 tones).  La regidora ha fet especial insistència en la recollida dels envasos atès que se’n generen molts més que en la resta de mesos i ha destacat els bons resultats de la campanya 'Ara pots pujar el reciclatge', que ha millorat les seues dades amb un increment del 54% de la recollida, passant dels 860 quilos recuperats l'any passat, a 1.323 enguany.  També ha ofert dades la regidora sobre la recollida de vidre, que ha millorat amb un increment del 19,62%. La campanya d'arreplegada porta a porta a Ciutat Vella ha permès augmentar els quilos recuperats dels 22.249 de l'any passat als 39.822 d'enguany. “Cal felicitar la ciutadania”, ha afirmat Pilar Soriano.  La regidora ha assenyalat que la millora de les dades s'ha observat també en els danys detectats en contenidors, que s'han reduït a la meitat (17 en total). Pel que fa a les papereres, encara no es disposa de les xifres finals. I així mateix, respecte a les infraccions detectades per qüestions de neteja en les comissions falleres, “s'han aixecat dos actes, i s'han realitzat 17 preavisos, tots els quals s'han complit”, ha indicat.  En matèria de seguretat, l'alcalde Joan Ribó ha posat en valor la coordinació de forces en uns dies en què València pràcticament dobla la seva població. S’ha referit als problemes que sorgeixen al voltant del comerç i ha remarcat l’acció de la policia local, que ha requisat més de 15.000 llandes provinents de la venda il·legal. Finalment, i a preguntes d’una possible taxa turística, l’alcalde ha recordat que està pendent d’una legislació d’àmbit autonòmic i que en qualsevol cas, és partidari d’una taxa que serveixi “per a fer millorar serveis essencials que es recarreguen quan hi ha una gran activitat turística. D’aquesta manera, podem ajudar a millorar encara més la neteja o la seguretat, per exemple, cosa que serviria per a potenciar el turisme”.  Sense incidències sanitàries  Per la seva part, la Regidoria de Sanitat ha explicat que ha centrat les seves tasques en el e control i inspecció de llocs de masses fregides, mercats ambulants amb llocs de menjar i drets dels consumidors.Pel que fa al control de masses ha informat que des del dia 3 fins al 19 de març ha realitzat un total de 766 visites a 146 establiments autoritzats. A més, ha realitzat un total de 712 anàlisis d'olis i un total de 84 anàlisis d'aigües. De totes les inspeccions cap ha derivat en incidència remarcable des del punt de vista sanitari. Actualment, la base important de la inspecció és el control d'olis de fritada i la informació al consumidor. Respecte als mercats ambulants amb menjars, amb un total de 281 llocs autoritzats (agrupats en 71 mercats ambulants), s'han realitzat més de 350 inspeccions, observant-se en general una clara millora de condicions respecte a anys anteriors, segons el consistori. Pel que es refereix a inspeccions de consum, s'han realitzat un total de 146 sense que s'hagen produït incidències significatives. Finalment, s'ha realitzat una neteja diària en el manteniment dels 270 vàters públics distribuïts per tota la ciutat. Falles de rècord El regidor de Cultura Festiva i president de la Junta Central Fallera, Pere Fuset, ha mostrat satisfacció i ha fet "una valoració molt  positiva de les Falles que acabem de viure a València. Han estat unes Falles de rècord, amb milers de visitants als carrers, amb un reforçament molt important en la seguretat i sense cap incident destacat a pesar del volum de visitants”.  Sobre l’augment de visitants Fuset ha apuntat que “s’està aconseguint optimitzar el potencial de la festa més enllà de la setmana fallera com ja es va poder comprovar a l’Exposició del Ninot, amb més de 10.000 visitants més que l’any passat”, en referència a les més de 95.000 persones que han passat pel Museu de les Ciències per gaudir d’aquesta exposició.

Summary: València fa balanç satisfactori d'unes Falles 2018 "segures" i amb una ocupació hotelera superior al 86%


ATLL construirà properament un dipòsit de 5.000 metres cúbics d'aigua a Sant Andreu de la Barca (Baix Llobregat) per tal d'incrementar la "garantia" de subministrament en aquest municipi. L'actuació, amb un cost de 3,1 MEUR, preveu també la construcció d'una canonada de 800 metres que connectarà el dipòsit amb la xarxa de subministrament municipal. L'obra servirà a més per modernitzar un tram de la conducció actual, que serà substituïda per una canonada d'acer. L'Agència Catalana de l'Aigua (ACA) ha posat ara el projecte a informació pública.

Summary: ATLL construirà un dipòsit de 5.000 metres cúbics per garantir el subministrament a Sant Andreu de la Barca


El govern espanyol ha posat en marxa una campanya de publicitat institucional amb el lema 'Aquest virus el parem units'. La imatge, explica l'executiu, "expressa tota la força i responsabilitat que el govern reclama a cada ciutadà, de totes les edats, de tota condició". També aprofita per agrair a la ciutadania el seu comportament "encomiable" davant dels esdeveniments, i avisa que aquest és un "moment crucial" en el qual tots els ciutadans han de demostrar que estan "a l'altura de les circumstàncies".

Summary: El govern espanyol posa en marxa una campanya de publicitat institucional amb el lema 'Aquest virus el parem units'


El cap de l'oposició i líder de Cs, Carlos Carrizosa, ha lamentat que el president del Parlament, Roger Torrent, hagi anunciat la data de les eleccions per al 14 de febrer "sense consultar a ningú més enllà dels seus". "Així és el separatisme", ha afegit Carrizosa en un missatge des del seu compte de Twitter. També ha afirmat que Cs està preparat per "sortir a guanyar" i ha assegurat que "es deixaran la pell perquè Catalunya tingui un nou govern d'unió que doni un cop de carpeta al procés i gestioni per a tots".

Summary: Carrizosa lamenta que Torrent hagi anunciat la data de les eleccions sense consultar: "Així és el separatisme"


La Unió Europea ha inaugurat aquest dijous al vespre a Bucarest la presidència rotatòria europea, que fins a principis de juliol exercirà Romania, que agafa el relleu d'Àustria. "En gran mesura, ara dependrà de Romania, com, i si, Europa superarà els reptes del futur", ha assegurat el president del Consell Europeu, Donald Tusk, durant l'acte. El polonès, que ha fet la seva intervenció en romanès, ha avisat: "Depèn només de vosaltres si, per a Europa, la política romanesa serà un bon exemple, o una advertència greu". Durant un breu discurs ple de referències a músics i escriptors romanesos, Tusk ha posat també en valor esportistes del país, fent al·lusió fins i tot a la victòria del Steaua Bucarest a la final de la Copa d'Europa a Sevilla el 1986 després de derrotar el Barça. Més enllà de les picades d'ullet i el gest d'intervenir en romanès, Tusk ha aprofitat l'ocasió per avisar que "aquells que puguin pensar que jugar fora de les regles" significa "fortalesa" estan "equivocats". "Significa debilitat, als que treballen durament per defensar els valors europeus, les nostres llibertats i drets els dic: seguiu lluitant", ha afegit assenyalant que Romania es trobarà durant la seva presidència amb "reptes". En una línia similar, tot i que en francès, s'han expressat el president de la Comissió Europea, Jean-Claude Juncker, i el del Parlament Europeu, Antonio Tajani, que han recordat que el 2019 serà "determinant" i "crucial" per Romania i la Unió Europea. Tant Juncker com Tajani han fet una crida perquè els estats membre que s'oposen a l'adhesió de Romania i Bulgària a l'espai Schengen reconsiderin la seva posició. "La UE no estaria completa sense Romania, per tant, el lloc de Romania és també la zona Schengen", ha reivindicat Juncker. Per la seva banda, el president de Romania, Iohannis Klaus, ha admès que la presidència rotatòria de la UE en el moment actual és una "missió d'alta responsabilitat" i ha parlat de la necessitat "d'unitat i consens" per un projecte comú que requereix també "molta cohesió". Reptes Romania assumeix la presidència semestral europea durant uns mesos cabdals, ja que des de Brussel·les s'haurà de fer front a reptes com el Brexit, que ha de fer-se efectiu a finals de març, les eleccions europees del maig o la negociació del pressupost comunitari per al període 2021-2027. A més, es tracta del primer cop que Bucarest presidirà la UE des que va unir-se al club europeu l'any 2007 i ho fa en plena confrontació amb Brussel·les arran de la polèmica reforma judicial impulsada al país pel Partit Socialdemòcrata (PSD), que governa actualment. Al capdavant de la UE, Romania s'encarregarà d'organitzar les cimeres entre els estats membre, que hauran d'abordar entre altres la gestió de la immigració, un aspecte sobre el qual els estats membres encara no han consensuat una solució. Entre les prioritats de la presidència romanesa hi ha precisament "facilitar el diàleg entre els estats per trobar solucions per una política d'asil i migració europea que sigui efectiva i sostenible", segons recull la pàgina oficial. Bucarest, sota la lupa de la Comissió Europea En un informe publicat al novembre, la Comissió Europea -que té sota la lupa Romania des del 2007- assenyalava "retrocessos" en matèria d'independència judicial, reformes judicials i lluita contra la corrupció "d'alt nivell". "És fonamental que Romania torni a reprendre de forma immediata la seva trajectòria en la lluita contra la corrupció i garanteixi també un poder judicial independent", va afirmar llavors Frans Timmermans, vicepresident primer de l'executiu comunitari. L'1 de gener de 2007, coincidint amb l'ingrés del país al club europeu, la Comissió va establir el Mecanisme de Cooperació i Verificació per avaluar els avenços pel que fa als compromisos contrets per Romania en els àmbits de la reforma judicial i la lluita contra la corrupció.

Summary: La UE inaugura la presidència rotatòria de Bucarest: "La política romanesa serà un bon exemple o una advertència greu"


El delegat del govern espanyol a Catalunya, Enric Millo, ha rebutjat les editorials de mitjans de comunicació que han vinculat els atemptats terroristes amb el procés. "En aquests moments qualsevol que intenti vincular els efectes d'un atemptat amb un debat polític ideològic em sembla que està fent un flac favor a la democràcia. No és oportú", ha afirmat en declaracions a Rac 1. En aquest sentit, Millo ha volgut remarcar que cap membre del govern espanyol ni del català ha fet declaracions vinculant les dues coses que "no tenen res a veure". D'altra banda, Millo ha apostat per fer un debat tranquil i serè sobre el paper que ha de tenir el govern espanyol en l'elecció d'imams i ha recordat que els governs d'altres països europeus intervenen directament en aquesta qüestió. En referència a la manifestació convocada per aquest dissabte, Millo ha posat en valor la importància d'aquesta concentració per demostrar que davant el dolor de l'atemptat la resposta es dona de manera unitària. En aquest sentit i en referència a la CUP que posa en dubte la seva participació per la presència del Rei, Millo ha afirmat que seria desitjable que ningú es volgués autoexcloure. Millo ha defensat que govern espanyol i català estan treballant "colze a colze" des del primer minut i ha recordat que el mateix dijous a la tarda, poc després de l'atemptat, ell va constituir juntament amb el conseller de l'Interior, Joaquim Forn, el comitè de coordinació antiterrorista. El delegat ha afirmat que no s'ha dedicat a contestar crítiques sobre la resposta del govern espanyol perquè no ho ha considerat necessari ni oportú i ha defensat que des del primer minut el govern espanyol i català es van posar en marxa de manera coordinada. En l'àmbit policial, Millo ha garantit que els cossos de seguretat comparteixen absolutament la informació i ha negat que s'hagin produït "friccions" entre la policia espanyola i els Mossos d'Esquadra en l'actuació sobre l'atemptat. De fet, ha volgut desvincular totalment la capacitat dels Mossos en la lluita contra el terrorisme amb el fet que la Junta de Seguretat no es reunís durant vuit anys. Segons Millo, la Junta de Seguretat confirma acords de caràcter polític però els Mossos sempre han disposat de la informació de l'Europol, encara que no s'havia formalitzat políticament. Després que la comunitat musulmana de Ripoll hagi manifestat que se'ls hauria d'haver alertat sobre els antecedents de qui va ser imam a aquesta població, el delegat del govern espanyol, Millo ha considerat que el paper de l'Estat sobre els imams és un tema complex que caldrà "aprofundir tots junts". Millo ha recordat que en alguns països els governs europeus intervenen en la decisió de qui pot fer d'imam i qui no. Una actuació que no permet el marc legislatiu espanyol. Davant d'aquesta situació, el delegat del govern espanyol ha considerat que és un debat que s'ha d'abordar de manera tranquil·la i ha apuntat que segurament en aquests moments no hi ha la serenitat que requereix aquesta qüestió tenint en compte que afectaria de manera directa a la llibertat religiosa.

Summary: Millo creu que vincular l'atemptat amb el procés és fer "un flac favor a la democràcia"


El president de la Generalitat Valenciana i secretari general del PSPV-PSOE, Ximo Puig, ha assegurat aquest dilluns que si fos per ell cediria un dels seus diputats a Compromís-Podem perquè pogués formar grup propi al Congrés dels Diputats però que l’actual reglament no ho permet. Puig ha fet aquestes declaracions després de la presentació de la conferència de l’alcaldessa de Castelló, Amparo Marco, al Fòrum Europa-Tribuna Mediterrània de València. El cap del Consell ha estat preguntat per l’article que ha publicat Mónica Oltra (vicepresidenta del govern i coportaveu de Compromís) a El País demanant un diputat a Pedro Sánchez. El líder del PSPV-PSOE ha assenyalat que el seu partit vol que el Congrés i el Senat siguin un reflex “de la pluralitat i la diversitat de l’espai polític”.  Ximo Puig ha dit però que "no sembla possible des de la perspectiva parlamentària d'avui" que això es produeixi i ha assenyalat que és "urgent" que tant al Congrés com al Senat adaptin els seus reglaments a les noves realitats, no només en el tema dels grups parlamentaris, sinó en moltes altres qüestions perquè "és fonamental que un reglament que té més de 30 anys canviï, s'actualitzi i millori".

Summary: Ximo Puig assegura que cediria un diputat a Compromís per formar grup al Congrés però que el reglament no ho permet


El recent dimitit secretari d'Estudis del PPC, Juan Arza, considera que el partit "no està fent bé les coses" a Catalunya "probablement" des de l'inici del procés. En declaracions aquest dimecres a la cadena Ser, Arza ha assenyalat que hi ha hagut una primera fase d'aquest procés "en què es pot entendre que hi hagués una certa estupefacció, una certa confusió al voltant del que estava passant però ja portem molt de temps així". "Ja hi ha hagut temps per entendre què passava a Catalunya", ha etzibat l'exdirigent del PPC, que creu que la gestió de l'1-O va ser un "desastre" i que el partit "podria arribar a tenir una posició molt marginal, inclús extraparlamentària".  Arza ha explicat que algú ha d'assumir responsabilitats. "Encara que en el meu cas és limitada i el meu càrrec és modest, crec que és necessari enviar un missatge a la societat que hi ha disposició a canviar i esmenar el rumb", ha assenyalat. L'exsecretari d'Estudis del PPC considera que la gestió de la jornada de l'1 d'octubre va ser un "desastre" i, en aquest sentit, ha dit que "no es va actuar amb la suficient diligència ni eficàcia, no es va aconseguir detenir la logística, el finançament del referèndum i després es va decidir enviar la policia a la boca del llop, o sigui, va caure de quatre potes en el parany que l'independentisme havia preparat amb tota la intenció del món".  "Una cosa com l'1-O no pot ocórrer sense que no hi hagi ningú que no assumeixi les conseqüències d'una cosa que va ser un desastre des del punt de vista de previsió, operatiu i de la comunicació", ha subratllat. "No dic el dia següent, però que es vegi que algú ha assumit la responsabilitat". Arza no considera que Xavier Garcia Albiol sigui el principal responsable del resultat electoral del 21-D i ha recordat que Albiol ja va manifestar la seva decisió de dimitir però que considerava que no era el moment perquè obriria probablement una crisi al PP que ara no li convenia. "Aquestes reflexions em semblen serenes, prudents, però crec que s'haurà d'actuar ràpidament, no es podran deixar passar els mesos", ha afirmat Arza, que ha dit que el PP corre el risc de tenir "una posició completament marginal, inclús extraparlamentària". Arza va dimitir divendres passat com a secretari d'Estudis del PPC després que en les eleccions del 21-D el partit de Xavier Garcia Albiol es va situar com l'última força al Parlament després d'obtenir quatre diputats, un resultat que suposa una davallada de set escons respecte al 2015.

Summary: Juan Arza considera que el PP "no està fent bé les coses" a Catalunya


La Cambra del Llibre de Catalunya i el Gremi de Floristes han decidit suspendre la celebració del Sant Jordi d'estiu a l'espai comú previst al Passeig de Gràcia de Barcelona però emplacen els ciutadans a comprar llibres i roses a les botigues per celebrar la diada, que ja es va haver d'anul·lar el 23 d'abril. Amb tot, a la resta de municipis de Catalunya se celebrarà d'acord amb la situació sanitària que hi hagi. A l'hora, llibreters i floristes han expressat a l'ACN que esperaran a les indicacions recollides quan es publiqui la resolució al DOGC i les que doni l'Ajuntament de Barcelona i la Generalitat per decidir si les llibreries poden posar una parada a l'exterior de cada local. En un comunicat, la Cambra del Llibre i el Gremi de Floristes volen agrair l'esforç i el suport han rebut del Departament de Cultura, de l'Ajuntament de Barcelona i de la totalitat d'ajuntaments de Catalunya per fer possible un retrobament dels lectors amb els autors el proper 23 de juliol amb totes les garanties de seguretat. Els últims dies, diversos municipis com Lleida, Figueres i Reus, així com algunes llibreries i editorials com Llegir en català, havien descartat participar-hi per l'increment de contagis a diverses zones de Catalunya. En la roda de premsa d'aquest divendres al matí, el Govern ha donat per fet que el Sant Jordi d'estiu s'hauria de cancel·lar. "Amb molta probabilitat no es podrà celebrar aquest Sant Jordi, però ho estem acabant de treballar i ho hem de valorar amb sector", ha assegurat la consellera de la Presidència i portaveu del Govern, Meritxell Budó. També ha anunciat el tancament dels cinemes i teatres, però manté oberts els museus i les biblioteques. Editors La presidenta de l'Associació d'Editors en Llengua Catalana, Montse Ayats, ha remarcat que la festa del dia del llibre i la rosa continuarà sent el 23 de juliol, però no es farà al Passeig de Gràcia i els llibreters seran a les llibreries i els floristes a les seves floristeries. "Això no treu que llocs com Vic, Granollers o Vilafranca si la situació sanitària és com la que és avui la festa es podrà fer al carrer". Ha destacat que es tracta de mantenir l'esperit de celebrar. Ayats creu que tothom és conscient que davant la covid-19 no hi ha decisions fàcils i s'ha d'actuar sobre la marxa. "Vam actuar amb el convenciment que volíem i podíem fer aquesta festa al carrer a Barcelona mentre les mesures sanitàries i de seguretat ho permetessin, però en el moment en què tot això es mou s'ha d'actuar. No cal posar-se la vena abans de la ferida". Ayats ha fet una crida als lectors a "anar a la llibreria del barri o del poble i comprar lectures que ens poden ajudar en aquest estiu que no sabem com serà i les lectures sempre són una bona companyia". Floristes Per la seva part, Joan Guillén, president del Gremi de Floristes de Catalunya, creu que s'ha generat "confusió" perquè sembla que s'ha anunciat que se suspenia la festa de Sant Jordi d'estiu. Ha aclarit que s'ha dit que la festa a Passeig de Gràcia no es farà, però a Barcelona i els altres municipis amb afectacions per la pandèmia, ha indicat, hi haurà floristeries obertes amb mesures de seguretat i s'intentaran vendre les roses. Això ha generat nerviosisme i confusió". Guillén ha manifestat que és un sector amb una pèrdues importants i el 23 de juliol s'esperava que fos un punt d'inflexió positiu. Guillén ha assegurat que el 23 de juliol es manté: "És un 23 de juliol deslocalitzat, dels barris i d'anar a una de les floristeries que la ciutadà tingui més a prop i esperem que la gent ho entengui i es pugui fer un dia de llibre i rosa". Signatures Ona Llibres ha anunciat que cancel·la totes les firmes de llibres que tenien agendades pel Dia del Llibre i la Rosa del 23 de juliol. En aquest sentit, han decidit anul·lar, o ajornar en els casos que sigui possible, tots els actes i presentacions que tenien programats a l'Ona Llibres de Pau Claris 94 des d'aquest divendres fins a finals d’aquest mes.  Això inclou la presentació del llibre 'Altres Rússies', de Victoria Lomasko; les firmes de llibres de 'Boulder' i 'Permagel' d’Eva Baltasar, i d''El mal pare' de Pep Prieto, d'aquest dissabte; la presentació i el concert d''El nus la flor', d'Enric Casasses, el dilluns 20; la presentació del llibre 'Èxit' de Roger Pera, el dimarts 21; l'exposició 'Sèrie AL', de les obres editades per l’ArtsLibris, que es podia visitar del 23 al 25 de juliol, i la presentació del llibre 'La resposta liberal', el dimarts 28 de juliol. Les editorials estan valorant què faran el 23 de juliol amb les signatures d'autors a l'interior de llibreries a Barcelona. Algunes d'elles com Periscopi ja han anul·lat les signatures previstes per aquell dia dels seus autors Marta Orriols, Miquel Martín, Manuel Bauxauli i Lana Bastasic.

Summary: Llibreters i floristes suspenen la celebració del Sant Jordi d'estiu al Passeig de Gràcia de Barcelona


Junts per la Jonquera i el PSC han revalidat el pacte per governar el municipi durant aquest mandat. Les dues formacions ja han format equip aquests quatre anys i aquest divendres els dos caps de llista, Sònia Martínez i Narcís Quintana han signat l'acord que permetrà que Martínez torni a ser alcaldessa. Entre les prioritats, s'han fixat la lluita contra la "inseguretat" ciutadana amb l'establiment de noves mesures que reforcin el compliment de les ordenances, el suport a les entitats culturals, la millora de la neteja, la lluita contra l'incivisme i la promoció del municipi com "un espai de turisme de cultura i de natura".  Junts per la Jonquera va guanyar les eleccions amb cinc dels onze regidors en joc. ERC en va obtenir quatre, el PSC, un i Cs, que es presentava per primera vegada, un altre.  En un comunicat, els dos partits asseguren calia un govern "fort i estable" per "culminar" projectes en els quals han estat treballant i executar-ne d'altres amb l'objectiu "comú del benestar dels jonquerencs i jonquerenques".

Summary: Junts per la Jonquera i el PSC revaliden el pacte de govern


El sector es mostra molt optimista i assegura que el turisme intern està començant a revifar ACN Barcelona.-Les elevades temperatures dels darrers dies han disparat les reserves als càmpings de la costa de Barcelona. Així ho ha explicat a l'ACN el president de l'Associació de Càmpings de Barcelona, Francesc José Caballé, que s'ha mostrat molt optimista amb les previsions d'ocupació de cara a l'estiu. Caballé ha afirmat que quan arrenca la temporada sempre hi ha més demanda a la zona de platja, on a hores d'ara les reserves ja estan gairebé al 100%, però ha advertit que enguany aquestes distincions s'han accentuat perquè fa molta calor i "la gent té ganes de banyar-se". Pel que fa al perfil del visitant, ha assegurat que el turisme intern està revifant i que també comença a recuperar-se l'activitat procedent de zones de l'estat espanyol properes a Catalunya com el País Valencià, Aragó o el País Basc.  "La gent té més ganes de platja perquè a la costa sempre fa menys calor que a l'interior i poden banyar-se”, ha explicat Francesc José Caballé que ha considerat que "l'inici de la temporada d'estiu sempre sol ser molt dura pels càmpings d'interior" malgrat que la majoria disposa de piscina i rius propers.  Caballé ha apuntat que les reserves de bungalows a la costa estan fregant el 100% d'ocupació i que les previsions pel que fa a les parcel·les també són "molt bones". A l'interior aquestes xifres ronden el 60%. "Les dades que tenim a hores d'ara són millors que les de 2016, el que ens fa preveure que la temporada anirà més bé", assegura.  Revifada del turisme intern Pel que fa al perfil del visitant ha assenyalat que s'està començant a notar una recuperació del turisme intern perquè famílies que en els darrers anys havien aparcat la caravana i no podien permetre's anar de vacances ara reprenen l'activitat. "S'està acusant una millora, veiem que potser la gent no pot sortir tot l'estiu però si alguns caps de setmana", explica. Alhora indica que també està revifant el turisme procedent de la resta de l'Estat, en especial el que ve de zones que estan a tocar de Catalunya com el País Valencià, Aragó o el País Basc. "Hem vist que aquests mesos ha augmentat i havia desaparegut", s'ha felicitat. Per últim ha dit que el sector té molt bones sensacions envers el turisme estranger. "La previsió de visitants de fora és molt millor que altres anys", comenta el president de l'Associació de Càmpings de Barcelona que afirma que tot i que el públic francès segueix sent l'estrella, també hi ha força turistes d'Holanda i d'Alemanya.

Summary: Les elevades temperatures disparen les reserves als càmpings de platja


Un home de 39 anys, de nacionalitat espanyola i veí de Rubí (Vallès Occidental) ha estat detingut aquest dimecres com a presumpte autor d’un delicte de simulació de delicte i un altre d’estafa. Tot plegat va començar el 29 de març, quan l’individu va denunciar a la Policia Local d’Olesa de Montserrat (Baix Llobregat) un robatori amb força a casa seva. Segons va explicar, el fet delictiu s’havia produït dues setmanes abans, tot i que no va poder especificar la data concreta. La casa en la qual es va cometre el presumpte robatori està situada en el mateix terme municipal, tot i que està aïllada. L’home va denunciar com a sostrets més de 50 pertinences, entre elles dos gossos de raça. També va detallar que no tenia assegurat cap dels béns i que no rebria cap compensació econòmica com a víctima del robatori.   Posteriorment, el 10 de juliol del 2016 es va recuperar a Cubelles (Garraf) un dels dos gossos denunciats com a sostrets. Una dona havia acollit el gos mitjançant una pàgina virtual d’ajut a gossos abandonats.   Les indagacions dels Mossos d’Esquadra van permetre esbrinar que els gossos ja no es trobaven a la casa en el moment del presumpte robatori, atès que una tercera persona els havia acollit dos mesos abans de la denúncia.       A més, els investigadors també van saber que l’home havia rebut una indemnització de quasi 8.000 euros d’una asseguradora pels béns presumptament sostrets, tot i que en el moment de la denúncia havia negat tenir cap pòlissa contractada. Amb el conjunt dels indicis recollits els investigadors van detenir el denunciant del presumpte robatori acusat de dos delictes, un de simulació de delicte i un altre d’estafa. El detingut va quedar en llibertat amb càrrecs a l’espera de ser citat pel jutge instructor.   Arran d’aquest cas, des del cos de Mossos d’Esquadra s’ha volgut recordar que la denúncia falsa es castiga penalment com a delicte contra l’Administració de justícia. Les conseqüències que el Codi Penal estableix per simulació falsa de ser responsable o víctima d’un fet delictiu és una pena multa d’entre sis i dotze mesos.

Summary: Detenen un home acusat de denunciar un fals robatori a casa seva i d’estafar uns 8.000 euros a l'asseguradora


Els responsables de la Sagrada Família han considerat aquest dijous "totalment compatible" acabar el temple tal com va ser planificat per l'arquitecte Antoni Gaudí i millorar els equipaments i la qualitat de vida del veïnat. Una representació de la Junta Constructora encapçalada pel director general, Xavier Martínez, ha participat en la primera reunió per abordar l'execució del projecte de la façana de la Glòria. La delegació de la Junta Constructora ha recordat que en els darrers temps s'ha arribat a "grans acords i consensos" i ha posat d'exemple les llicències urbanístiques o la cessió a l'Ajuntament d'un local de transició per a l'Agrupament Escolta Antoni Gaudí. Durant la trobada, la Junta Constructora ha presentat uns plànols del projecte que ha assegurat que van ser signats per Antoni Gaudí el 1916. Els responsables del temple asseguren que el document "confirma" que la voluntat de l'arquitecte era construir unes escales a l'entrada principal. L'espai on anirien les escales està ocupat actualment per un edifici residencial.  Els plànols, de consulta pública, confirmen per als representants de la Junta Constructora la seva "màxima prioritat", construir la basílica "tal com Antoni Gaudí la va planificar". A la trobada, impulsada per l'Ajuntament de Barcelona, també hi han participat els regidors Janet Sanz i Jordi Martí, el Col·legi Oficial d'Arquitectes de Catalunya, l'Associació de Veïns de la Sagrada Família, la Plataforma d'Afectats per la Sagrada Família i SOS Monuments.

Summary: La Sagrada Família veu "totalment compatible" acabar el temple com el va dissenyar Gaudí i millorar el barri


El secretari general del PSOE, Pedro Sánchez, ha promès aquest diumenge després de guanyar les primàries al partit que treballarà per “canviar el rumb del país” i ser una força “útil” a la “majoria social” que pateix les conseqüències de les retallades del PP i que està farta de la corrupció. En un discurs a la seu dels socialistes espanyols ha assegurat que avui “comença tot” i ha promès que treballarà també per aconseguir la “unitat” de cara al Congrés que els socialistes espanyols tenen els dies 16, 17 i 18 de juny. “Jo seré el secretari general de tots els afiliats del PSOE” i “compliré el mandat de les urnes per fer del PSOE el partit de l’esquerra d’aquest país i una alternativa creïble, coherent, i construir el nou PSOE, que és el dels militants de base”, ha dit. Sánchez ha comparegut passades les 11 de la nit a la seu de Ferraz davant els membres del seu equip i prop de 300 militants que l’han rebut amb crits de “president” i “sí és sí”. El secretari general del PSOE ha agraït els que han fet possible les primàries del PSOE i també la tasca dels seus contrincants perquè “qui ha guanyat ha estat el PSOE i quan guanya el PSOE guanya Espanya”.  Sánchez–que prèviament s’ha fotografiat amb Susana Díaz i Patxi López- ha assegurat que el president del govern espanyol tem “un PSOE unit i rumb a La Moncloa”. En aquest marc ha promès una “oposició útil en defensa de la majoria social que està cansada de la corrupció del PP, que pateix la precarietat laboral i les dificultats a conseqüència de les retallades del PP”.  “Construirem el nou PSOE per regenerar Espanya, per canviar Espanya, i fer-ho des de la unitat de tots els companys”, ha dit abans de tancar amb el seu equip l’acte amb el cant de LA Internacional Socialista. Posteriorment, Sánchez ha sortit al balcó de Ferraz per dirigir-se a altres militants que han estat esperant al carrer Ferraz.

Summary: Sánchez promet treballar per “canviar el rumb del país”


Rovira demana el vot el 21-D per “rehabilitar Junqueras” fent “justícia de veritat” ACN Tarragona.-Esquerra Republicana rebutja de ple que des de l’Estat i alguns partits constitucionalistes es vinculi independentisme i “odi” a Espanya. Aprofitant la seva participació al míting de Tarragona, el que fos conseller de Justícia i candidat d’ERC a la llista per Barcelona, Carles Mundó, ha assegurat que dir “que els independentistes odien Espanya ñes l’expressió més repugnant que es pot sentir”. “No només no tenim odi a Espanya, sinó que estimem els ciutadans espanyols. Els independentistes som demòcrates, no antiespanyols. Només volem que a tothom li vagi bé, a nosaltres i a ells també. S’inventen l’odi a Espanya per justificar-se ells. Nosaltres volem ser els millors veïns de l’Estat espanyol”, ha sentenciat Mundó arrencant els aplaudiments dels prop de 700 assistents a l’acte.  Mundó, que ha estat el més enèrgic del míting, ha carregat contra tots aquells que acusen els independentistes “de divisió, d’adoctrinament o d’inestabilitat”. I és que, segons ell, mentre “menteixen així”, eviten “parlar de la corrupció del PP, partit més podrit d’Europa,  d’un PSOE que presumptament ha robat molts milions dels EREs, dels 66.000 milions d’euros que s’han buidat de la caixa de la Seguretat Social, o de que han perdonat 42.000 milions del rescat bancari”.  El republicà ha remarcat de nou que la d’ERC és l’única candidatura “capaç d’evitar que guanyi Cs”, i per això ha apel·lat al “vot útil” dels independentistes i de tots aquells que “s’estimen les institucions”. I és que, segons Mundó, cap d’ells “se sentirà feliç si veu que Cs ha guanyat les eleccions a Catalunya, i cap acceptarà de bon grat ni viurà amb felicitat que guanyi Cs i no ERC”. En aquest mateix sentit s’ha expressat la número dos de la candidatura d’ERC per Barcelona, Marta Rovira, que ha insistit que cal “un mandat i un suport molt potent” per seguir amb el projecte independentista “i posar-lo a velocitat de creuer”. La republicana, a més, ha criticat que el líder del partit, Oriol Junqueras, segueixi empresonat tot i presidir una formació “sense cap cas de corrupció en 86 anys d’història”, mentre “qui ha demanat que estigui a la presó és “el partit més corrupte d’Europa”.  “I nosaltres ens preguntem com pot ser que hi hagi els delegats de Rajoy ballant damunt l’escenari? Com pot ser que condecorin aquell ‘a por ellos’ quan pels carrers corre amb impunitat l’ultradereta feixista?”, ha dit, tot afegint que “el 21-D s’ha de fer justícia de veritat” per tal que amb el vot a ERC “es rehabiliti Junqueras”.  “L’amenaça” de Cs i “l’apropiació indeguda” del PSC A l’acte també ha intervingut el número 15 de la llista per Barcelona i líder de Demòcrates, Antoni Castellà, que ha carregat contra la candidata de Cs, Inés Arrimadas. Castellà ha recordat que Arrimadas diu sovint que el nacionalisme i el populisme són l’amenaça més gran que té Europa ara per l’atac que suposen als seus valors fonamentals. En aquest sentit ha etzibat que “realment, censurar la llibertat d’expressió va contra drets fonamentals de la UE, perseguir alcaldes i polítics per la seves idees va contra els fonaments de la UE, pegar a la gent que només vol expressar la seva opinió també, tenir presos polítics, atacar el model d’escola catalana i de cohesió social també hi va en contra”. “Sí, l’Espanya que ells defensen, el nacionalisme i populisme que defensen és l’amenaça més gran a la UE des de la segona guerra mundial. Ho és!”, ha cridat rebent els aplaudiments dels assistents.   Per últim, el també candidat Ernest Maragall, ha aprofitat la seva intervenció per reivindicar el “socialisme de veritat” i atacar el que va ser el seu partit, el PSC. Segons ell, el partit que lidera Miquel Iceta “s’ha apropiat d’unes sigles, ha fet una apropiació indeguda i s’ha apropiat d’una història i unes idees, i les malmeten”.

Summary: ERC qualifica de “repugnant” que es vinculi independentisme i odi a Espanya i proclama la seva “estima pels espanyols”


Més de 2.000 persones han expressat el seu rebuig pel judici als líders independentistes processats per l'1-O, en la concentració celebrada aquest vespre a la plaça Ricard Viñes de Lleida. Representants de la societat civil i l'alcalde d'Alcarràs, Miquel Serra, han llegit el manifest unitari en què s'ha denunciat la "farsa que representa el judici" i "la judicialització d'un conflicte que és polític" i que també ha volgut reivindicar el dret a l'autodeterminació. Així mateix, s'ha fet una crida a participar "massivament" en les pròximes mobilitzacions i a secundar la vaga general del dia 21. L'acte, organitzat per la plataforma Taula per la Democràcia, ha estat presidit per imatges dels presos i exiliats i ha finalitzat amb el cant de 'Els Segadors'. Centenars de lleidatans han omplert la plaça Ricard Viñes de Lleida, escenari que s'ha escollit perquè va ser on va oferir el seu darrer acte a la capital del Segrià el president d'Òmnium Cultural, Jordi Cuixart. La concentració l'ha convocada la Taula per la Democràcia, que agrupa a més d'una trentena d'entitats socials, organitzacions polítiques i sindicals lleidatanes. La mobilització ha estat presidida per imatges dels líders independentistes empresonats i exiliats.     Els assistents, molts dels quals amb pancartes reclamant la llibertat dels líders independentistes, amb llaços grocs i estelades, han deixat anar crits de "llibertat presos polítics, "fora la justícia espanyola", "vam votar i vam guanyar" o "no tenim por", entre molts altres.  Durant l'acte, representants d'Advocacia per la Democràcia han llegit diferents parts dels escrits d'acusació de la fiscalia contra els líders independentistes a qui jutja el Tribunal Suprem. Els lletrats han denunciat les respectives penes que s'estan demanant contra "càrrecs electes" per haver permès la celebració del referèndum de l'1-O. Posteriorment, els representants de la societat civil lleidatana, Elvira Siurana, Magda Bellesté i Pere Enciso, juntament amb l'alcalde d'Alcarràs, Miquel Serra, el primer batlle que ha declarat davant d'un jutge a Lleida per col·laborar amb l'1-O, han estat els encarregats de llegir el manifest unitari. Aquest ha qualificat de "farsa" i "pur simulacre" un judici que vol servir com a "escarment" per al conjunt de l'independentisme. També ha rebutjat la "judicialització" de la política, ha reclamat l'alliberament dels polítics processats i ha reivindicat llibertats i drets "fonamentals" com el dret a l'autodeterminació. "Un referèndum i votar no són cap delicte, són drets", han defensat els encarregats de llegir el text.  A la vegada, des de la Taula per la Democràcia s'ha reclamat una resposta "unitària" de la ciutadania davant la "repressió" de l'estat espanyol i s'ha fet una crida a participar "massivament" en les pròximes mobilitzacions convocades, i especialment a secundar la vaga "per aturar el país" prevista pel 21 de febrer.  La concentració, que ha començat a les set del vespre i s'ha allargat una hora, ha finalitzat amb el cant de 'Els Segadors' per part del públic present.

Summary: Centenars de lleidatans omplen la plaça Ricard Viñes per rebutjar el judici als líders independentistes


La vicepresidenta espanyola, Soraya Saénz de Santamaría, ha dit en la roda de premsa posterior al consell de ministres, que el govern espanyol “no ha proposat a França enviar tropes espanyoles al nord d’Àfrica”. Santamaría ha afirmat que l’Estat participa “activament” en la lluita contra Daesh, com ara amb la implicació de 301 soldats espanyols que formen a les tropes iraquianes o en l’escut antimíssils a Turquia per protegir els civils de possibles atacs dels jihadistes. La vicepresidenta ha volgut destacar el treball conjunt  i coordinat amb França en la lluita contra el terrorisme i apel·la, “tal i com fan altres estats europeus, a la prudència i l’equilibri” i a nivell intern de l’Estat al “reforç de la unitat política i social en la ofensiva contra els terroristes”. Amb aquestes declaracions, la número dos del govern espanyol desmenteix les informacions d’alguns mitjans de comunicació que assenyalaven que Rajoy havia ofert a Hollande enviar soldats espanyols a la zona del Sahel africà amb l’objectiu que les tropes franceses es concentressin únicament en lluitar contra Daesh a Síria.  Sobre quina podria ser la resposta de l’Estat en la lluita contra els terroristes després dels atemptats de Paris, Santamaria ha dit que “no cal precipitar-se, ja ho assenyalava el ministre d’afers exteriors alemany l’altre dia”. La vicepresidenta espanyola  ha recordat la “lluita en estat pur” que porta a terme l’exèrcit espanyol des de la formació de soldats iraquians fins a la participació a Malí amb 117 soldats i amb presència militar de suport a la República Centre Africana amb 57 militars i també el Senegal.

Summary: L’Estat  no té previst enviar soldats al nord d’Àfrica